|  |  |  |
| --- | --- | --- |
|  | Dato11.11.2015 | ReferanseDFØ/Forvaltnings- og analyseavdelingen |

|  |
| --- |
| Bestemmelsene kap. 4 om bokføring mv. – omtale av endringer fastsatt av Finansdepartementet 5. november 2015 |

I dette notatet omtales endringene i kap. 4 i bestemmelser om økonomistyring i staten («bestemmelsene»), som ble fastsatt av Finansdepartementet 5.11.2015. De fleste endringene har bakgrunn i endringer i bokføringsloven og bokføringsforskriften etter forrige gjennomgang som DFØ gjorde i 2013. I tillegg er det enkelte endringer på bakgrunn av innføringen av nettoføringsordningen for budsjettering og regnskapsføring av merverdiavgift i staten fra 1.1.2015.

Gjennomgangen dekker endringer i bokføringsloven med forskrift som er trådt i kraft i perioden fram til 1.1.2015. En systematisk oversikt over endringene i bokføringsloven og bokføringsforskriften fra 2013 til 2015, presentert etter strukturen i bestemmelsene kap. 4 (punkt 4.1–4.4), er tilgjengelig i notatet Regelverksspeil bestemmelsene kapittel 4 sammenholdt med bokføringsloven med forskrift.

1. **Endringer i krav til kontospesifikasjon (bestemmelsene pkt. 4.4.3 bokstav b)**

I bokføringsforskriften (BF) § 3-1 første ledd punkt 2 er det med virkning fra 1.1.2015 tatt inn et tillegg om at «inngående og utgående merverdiavgift skal kunne spesifiseres pr. transaksjon». Bakgrunnen for endringen er omtalt i delrapport III (side 10) fra Bokføringsstandardstyret, der det fremgår at endringen ikke innebærer realitetsendring i regelverket, men at hensikten er at kravet skal fremkomme mer tydelig og forståelig.

I utgangspunktet vil kravet i bokføringsforskriften gjelde for statlige virksomheter som er registrert i merverdiavgiftsregisteret. I standard kontoplan for statlige virksomheter vil transaksjonene normalt spesifiseres på konto 160 eller konto 270 for utgående merverdiavgift og konto 161 eller konto 271 for inngående merverdiavgift. Selv om endringen i bokføringsforskriften ikke gjelder for nettoføringsordningen, som en administrativ ordning for staten, følger det av Finansdepartementets rundskriv R-116 om nettoføringsordningen at statlige virksomheter skal ha samme informasjon om bokført merverdiavgift på transaksjonsnivå på konto 1987.

Kontospesifikasjonen viser alle bokførte opplysninger systematisert etter konto (kode). Dette innebærer at endringen bare er en presisering av det som allerede var gjeldende regelverk, og den er tatt inn i bestemmelsene under pkt. 4.4.3 b. Det et presisert i bestemmelsene at endringen kun gjelder for de statlige virksomhetene som har merverdiavgiftspliktig omsetning.

Tilsvarende er det tatt inn at virksomheter som inngår i nettoføringsordningen, skal kunne spesifisere merverdiavgiften pr. transaksjon (utgående merverdiavgift er ikke aktuelt innenfor denne ordningen). Dette kravet følger også av rundskriv R-116 om nettoføringsordningen, pkt. 5.2 siste setning.

1. **Endringer i krav til spesifikasjon av merverdiavgift (bestemmelsene pkt. 4.4.3 bokstav f)**

Kravet til merverdiavgiftsspesifikasjon gjelder for statlige virksomheter som er registrert i merverdiavgiftsregisteret. Kravet i bokføringsforskriften § 3-1 første ledd nr. 8 første og andre setning er tydeliggjort slik at det kun er krav til å spesifisere grunnlaget for beregning av merverdiavgiften. Spesifikasjonene må vise beløp pr. konto og totalt. Formuleringen før endringen var slik at både den inngående og utgående avgift og grunnlaget måtte vises.

Ved endring av forskriften er det tatt inn et nytt punkt om krav til å vise forskjeller mellom beregnet grunnlag i henhold til kontospesifikasjonen og innberettet avgiftsgrunnlag, spesifisert pr. transaksjon for hver avgiftssats. Hensikten er at det skal være mulig å avstemme opplysningene i avgiftsoppgaven mot regnskapet.

Bestemmelsene pkt. 4.4.3 bokstav f om spesifikasjon av merverdiavgift er en gjengivelse av krav i bokføringsforskriften, og de er derfor endret tilsvarende de omtalte forskriftsendringene. Det ville for øvrig ikke medført realitetsendringer å ta dette punktet ut av bestemmelsene, ettersom virksomheter som har avgiftspliktig omsetning, skal følge kravene til dokumentasjon i bokføringsloven med forskrift (jf. Finansdepartementets høringsutkast av 6.10.2013). Likevel er punktet beholdt i bestemmelsene som en informasjon og henvisning for statlige virksomheter. Det innebærer en videreføring av opplegget som ble etablert ved regelverksrevisjonen i 2003.

1. **Endring i begrepsbruk til lønnsopplysningspliktige ytelser (blant annet i bestemmelsene pkt. 4.4.3 bokstav g)**

I den oppdaterte bokføringsforskriften er begrepet «lønnsoppgavepliktige ytelser» erstattet med «lønnsopplysningspliktige ytelser». Bakgrunnen for endringen er at den tidligere lønns- og trekkoppgaven fra arbeidsgivere til Skatteetaten fra 2015 er erstattet av a-meldingen med informasjon om ansettelses- og inntektsforhold med mer (som sendes elektronisk via Altinn).

Endringen i opplegget for innrapportering gjelder også for statlige virksomheter. Begrepet «lønnsoppgavepliktige ytelser» er derfor erstattet med «lønnsopplysningspliktige ytelser» og tilsvarende er begrepet «lønn og andre oppgavepliktige ytelser» erstattet av «lønn og andre opplysningspliktige ytelser». Dette berører flere kapitler og punkter i bestemmelsene.

1. **Endringer i krav til sikkerhetskopi (bestemmelsene pkt. 4.4.9.3)**

I bokføringsforskriften § 7-2, andre, fjerde og femte ledd er det tatt inn nye krav til hvor hyppig elektronisk regnskapsmateriale skal sikkerhetskopieres og at det skal foreligge en fortegnelse over regnskapsmateriale som er sikkerhetskopiert.

Bakgrunnen for de nye kravene i bokføringsforskriften er behov for en konkretisering av hva som kreves for at en sikkerhetskopi skal gi betryggende sikring av elektronisk regnskapsmateriale, jf. delrapport III fra Bokføringsstandardstyret i 2009. Krav til oppbevaringstid for fortegnelsen (over regnskapsmateriale som er sikkerhetskopiert) ble fra 1.1.2015 redusert fra ti til fem år fordi oppbevaringstiden for primærdokumentasjon generelt ble endret.

De nye kravene i bokføringsloven med forskrift er vurdert som relevante også for statlige virksomheter. Endringene tydeliggjør de tidligere kravene til sikkerhetskopi og tilsvarende endringer er tatt inn i bestemmelsene pkt. 4.4.9.3.

1. **Endringer i krav til oppbevaringstid for regnskapsmateriale (bestemmelsene pkt. 4.4.10.2)**

Endringer i bokføringsloven (BL) som trådte i kraft 1.1.2015, innebar at krav overfor bokføringspliktige til oppbevaringstid for deler av regnskapsmaterialet, ble redusert fra ti til fem år (jf. BL § 13). DFØ har vurdert om bestemmelsene om økonomistyring i staten pkt. 4.4.10 bør endres tilsvarende.

DFØ tilrådde overfor Finansdepartementet at kravet til oppbevaringstid av regnskapsmateriale i statlige virksomheter i hovedsak ble holdt uendret på ti år, jf. bestemmelsene pkt. 4.4.10.2. Det ble imidlertid foreslått å åpne for at virksomhetene kan kvitte seg med papirfakturaer og andre utbetalingsdokumenter i papirform som er knyttet til anskaffelser, dersom transaksjonene er bokført før 1.1.2011. Finansdepartementet fulgte denne tilrådningen. Endringen i bestemmelsene innebærer at papirfakturaer som er eldre enn fem år ved iverksettingstidspunktet for nye krav (1.1.2016), kan kastes. Opplegget innebærer at virksomheter kan få redusert ressursbruk til oppbevaring av regnskapsmateriale på papir. De største potensielle gevinstene ved å redusere oppbevaringstiden knytter seg sannsynligvis til papirarkiver.

Fra 2011 har vært krav om at statlige virksomheter skal ha rutiner og systemer for elektronisk fakturabehandling (jf. bestemmelsene pkt. 5.3.5.1). Statlige virksomheter har helt fra 1997 hatt mulighet til å oppbevare deler av regnskapsmaterialet i elektronisk form, og i 2001 ble elektroniske dokumenter og papirdokumenter sidestilte i økonomiregelverket. Alle fakturaer og andre utbetalingsdokumenter knyttet til anskaffelser bokført på et senere tidspunkt enn 2011, skal være lagret og behandlet i elektronisk form. Dette skiller statlige virksomheter fra bokføringspliktige virksomheter.